
Létalap - Kertész Imre Kaddis a meg nem született gyermekért című művének vizsgálata a beszédhelyzet tükrében



Dolgozatomban Kertész Imre életművének egy meghatározó poétikai sajátosságát vizsgálom: az értelemképzés lezárhatatlanságából adódó folyamatos alakulást. Pontosabban azt, ahogyan a szövegek az értelemképzés végső helyeként az – ezáltal állandó döntési szituációban lévő – olvasót tételezik.
Ebből a szempontból az értelmezőnek külön érdemes a Kaddis a meg nem született gyermekért című műre összpontosítania a figyelmét, ahol ugyanis amellett, hogy a fenti poétika meghatározóvá válik, az elbeszélő explikált célja mégis egy egység megteremtése és tapasztalatinak végső megformálása. Az ebből adódó feszültség nyomon követhető a regény (még az életművön belül is sajátos) beszédhelyzetének a részletes elemzésével, ami egyben rávilágít a kitüntetett és összetett befogadói szerepre, a megszólaló én sajátosságaira és a két pólus termékeny viszonyára is.
Továbbá az olvasó és a megszólaló így vizsgált dialógusán keresztül kívánok érvényes megállapításokat tenni a mű szerkezetére és világképére, amely belátásokat egy rövid, szintén a megformáltság és az alakulás kettősségére épülő narratológiai elemzéssel kívánom árnyalni.
A gondolatmenet ezeken túl a Kaddis alapvető alakzatainak – a paradoxon, az irónia, az aposztrophé és a prosopopeia – vizsgálatára épül, segítve az eddigi célkitűzések teljesítését.
 



